NEX เล็งเพิ่มทุน RO-รับวอร์แรนต์ ระดมทุนซื้อที่ดิน-อาคารมูลค่า 440 ลบ.ทำศูนย์บริการรถบัสฯ
NEX เล็งเพิ่มทุน RO-รับวอร์แรนต์ ระดมทุนซื้อที่ดิน-อาคารมูลค่า 440 ลบ.ทำศูนย์บริการรถบัสฯ
NEX เล็งเพิ่มทุน RO-รับวอร์แรนต์ ระดมทุนซื้อที่ดิน-อาคารมูลค่า 440 ลบ.ทำศูนย์บริการรถบัสฯ
23 ธ.ค. 2562

บริษัท เน็กซ์ พอยท์ จำกัด (มหาชน) หรือ NEX เปิดเผยว่า บริษัทเตรียมระดมทุนจากการเพิ่มทุน ซึ่งส่วนใหญ่จะเสนอขายให้กับผู้ถือหุ้นเดิมตามสัดส่วนการถือหุ้น (RO) และใช้รองรับการแปลงสภาพใบสำคัญแสดงสิทธิที่จะซื้อหุ้นสามัญ (วอร์แรนต์) ที่จะจัดสรรให้ฟรีแก่ผู้ถือหุ้นเดิม เพื่อใช้เป็นเงินในการเข้าซื้อที่ดินและสิ่งปลูกสร้าง ในจ.สมุทรปราการ มูลค่ารวม 440 ล้านบาท เพื่อใช้ในการประกอบธุรกิจศูนย์บริการรถบัสโดยสารครบวงจร
โดย NEX แจ้งว่าที่ประชุมคณะกรรมการบริษัทเมื่อวันที่ 20 ธ.ค. อนุมัติให้บริษัทเข้าซื้อที่ดินและอาคารสิ่งปลูกสร้าง รวมถึงงานระบบและอุปกรณ์ตกแต่งสิ่งติดตรึงต่าง ๆ ที่ติดอยู่กับสิ่งปลูกสร้าง ซึ่งตั้งอยู่ที่ตำบลบางโฉลง จ.สมุทรปราการ จากบริษัท โกลเด้น ดราก้อน ออโต้เซอร์วิส จำกัด ในราคา 440 ล้านบาท  ซึ่งคาดว่าจะดำเนินการซื้อขายแล้วเสร็จภายในเดือนเม.ย.63
ทั้งนี้ บริษัทมีแผนจะใช้สินทรัพย์ดังกล่าวเพื่อการประกอบธุรกิจศูนย์บริการรถบัสโดยสารครบวงจร ซึ่งบริษัทจะสามารถเริ่มดำเนินการได้ทันที และธุรกิจดังกล่าวมีแนวโน้มเติบโตตามธุรกิจการท่องเที่ยวที่สร้างรายได้หลักให้กับประเทศ และเป็นธุรกิจที่หน่วยงานภาครัฐให้การสนับสนุนมาโดยตลอด รวมถึงสามารถขยายขอบเขตการประกอบธุรกิจของบริษัทไปยังธุรกิจที่มีความมั่นคงในเชิงรายได้และผลกำไรเสริมธุรกิจเดิมของบริษัท ที่มีผลการดำเนินการที่ขาดทุนในช่วง 2-3 ปีที่ผ่านมา
สำหรับแหล่งเงินลงทุนจะมาจากการเสนอขายหุ้นสามัญเพิ่มทุนให้กับกลุ่มผู้ถือหุ้นเดิมประมาณ 300 ล้านบาท และเงินที่ได้จากการเสนอขายหุ้นสามัญเพิ่มทุนให้กับกลุ่มนักลงทุนแบบเฉพาะเจาะจง (PP)  และ/หรือ เงินกู้ยืมจากสถาบันการเงิน อีกประมาณ 140 ล้านบาท รวมเป็นเงิน 440 ล้านบาท
คณะกรรมการบริษัท ยังอนุมัติให้ลดทุนจดทะเบียน โดยตัดหุ้นที่ยังไม่ได้นำออกจำหน่าย หลังจากนั้นให้เพิ่มทุนจดทะเบียนเป็น 858.02 ล้านบาท จากเดิม 464 ล้านบาท โดยออกหุ้นเพิ่มทุนใหม่ 394 ล้านหุ้น พาร์หุ้นละ 1 บาท แบ่งจัดสรร แบบมอบอำนาจทั่วไป (General Mandate) เพื่อเสนอขายให้แก่บุคคลในวงจำกัด จำนวน 46 ล้านหุ้น, จัดสรรจำนวนไม่เกิน 116 ล้านหุ้น ให้แก่ RO ในอัตราส่วน 4 หุ้นเดิมต่อ 1 หุ้นใหม่ ที่ราคาหุ้นละ 2.50 บาท ระหว่างวันที่ 11-17 มี.ค.63 และจำนวนไม่เกิน 232 ล้านหุ้น รองรับการใช้สิทธิวอร์แรนต์ รุ่นที่ 1 (NEX-W1) ที่จะจัดสรรจำนวน 232 ล้านหน่วย อายุ 3 ปี ให้ฟรีกับผู้ถือหุ้นเดิมตามสัดส่วน 2.5 หุ้นเดิมต่อ 1 วอร์แรนต์ โดยมีราคาใช้สิทธิที่ 1 บาท/หุ้น